उदयपुर। उदयपुर में पेयजल की सबसे महत्वपूर्ण योजना देवास तीन व चार के लिए जल्दी ही डिविजन व सब डिविजन ऑफिस खुल सकते हैं। वर्तमान में इस योजना के सर्वे का काम चल रहा है। आगामी विधानसभा चुनावों के मद्देनजर इस योजना को गति देने की तैयारी की जा रही है। इन दोनों चरण का काम पूरा होने का फायदा मेवाड़ व आसपास क्षेत्र को मिलेगा। अधिक बारिश होने पर इसका पानी बीसलपुर तक जाएगा।
जल संसाधन विभाग के चीफ इंजीनियर पीएल सोलंकी ने बताया कि सर्वे के बाद डीपीआर फाइनल होते ही काम शुरू करने का प्रयास करेंगे। इसके लिए अलग से स्टाफ लगेगा। जलसंसाधन विभाग, उदयपुर की ओर से नए दफ्तर खोलने का प्रस्ताव मिल गया है। जल्दी ही इस पर सरकार निर्णय करेगी। इधर, विभाग के स्थानीय अधिकारियों के अनुसार अगले महीने सर्वे कार्य पूरा होने की उम्मीद है।
यहां पर बनने वाले दोनों डेम व उनके डूब क्षेत्र के सर्वे का काम पूरा हो गया है। अभी ज्यॉलोजिकल सर्वे का काम जारी है। आगामी अक्टूबर से पहले प्रोजेक्ट की डीपीआर फाइनल हो सकती है।
नए दफ्तरों में होंगे उच्चधिकारी
डिविजन ऑफिस में 1 एक्सईएन, 1 कार्यालय सहायक व 12 बाबू के साथ ही चतुर्थ श्रेणी कर्मचारी लगाए जाएंगे। जबकि तीन सब डिविजन ऑफिसों में से प्रत्येक में एक एक्सईएन,3 जेईएन, 2 बाबू व 2 चतुर्थ श्रैणी कर्मचारी लगाना प्रस्तावित किया है।
दो बड़े बांध बनाए जाने हैं
देवास 3 व 4 के तहत 500, 500 एमसीएफटी भराव क्षमता वाले दो बड़े बांध बनाए जाने प्रस्तावित किए हैं। इनमें से एक बांध गोगुंदा क्षेत्र के नाथियाथल व दूसरा बांध अंबावा में बनेगा। देवास तीन व चार के बीच 3.8 किमी लंबी व दो व तीन के बीच 10.38 किमी की टनल बनेगी।
राजनीतिक असर
देवास परियोजना का राजनीतिक असर
पहला : 2003 के चुनावों में भाजपा नेता गुलाबचंद कटारिया ने कहा था कि वे देवास परियोजना का पूर्व मुख्यमंत्री मोहनलाल सुखाड़िया का सपना पूरा करेंगे। इसके बाद उन्होंने देवास द्वितीय योजना को स्वीकृत करवाया।
दूसरा : 2008 के चुनावों में कटारिया देवास द्वितीय परियोजना को स्वीकृति करवाकर काम शुरू करवाने के मुद्दे को जनता के सामने लेकर गए थे। जानकारों का मानना है कि इसी वजह से वे गत चुनाव 25 हजार मतों से जीते थे।
सीएम ने प्राथमिकता से लिया
इस योजना को मुख्यमंत्री अशोक गहलोत ने प्राथमिकता से लिया। उदयपुर यात्रा के दौरान उन्होंने योजना को दी गई राशि का जिक्र किया और देवास तीन व चार का सर्वे कराने की घोषणा की। इस योजना का नाम मोहनलाल सुखाड़िया जलअपवर्तन योजना रख दिया।
सुरंगों से आएगा झीलों में पानी
देवास परियोजना 2, 3, व 4 सुरंगों से जुड़ेंगे। ग्रेविटी से पानी इन सुरंगों के जरिये एक से दूसरे बांध तक पहुंचेगा। देवास चार का पानी तीन में व तीन का पानी देवास दो के तहत निर्मित बांधों तक पहुंचेगा। यहां से सुरंगों के जरिये ही पानी पीछोला तक आएगा। उदयपुर की झीलें भरने के बाद पानी वल्लभनगर, चित्तौड़गढ़ होते हुए बीसलपुर तक पहुंचेगा।
चुनावी वर्ष
2008 में पूर्व मुख्यमंत्री वसुंधरा राजे ने भी देवास तीन व चार योजना के सर्वे की घोषणा की और काम शुरू करवाने का प्रयास किया।
2013 में राज्य सरकार सर्वे का काम पूरा होने के साथ शिलान्यास कराने की तैयारी कर रही है। यही वजह है नए दफ्तर खोलने का प्रस्ताव तैयार किया गया है।
hin_Deva hin_Deva hin_Deva hin_Deva hin_Deva hin_Deva hin_Deva npi_Deva bho_Deva hin_Deva hin_Deva hne_Deva hin_Deva hin_Deva hin_Deva npi_Deva hin_Deva hin_Deva